โบอิง 777

| โบอิง 777 |
| --- | --- |
โบอิง 777-300อีอาร์ของเอมิเรตส์ ผู้ให้บริการรายใหญ่ที่สุดของรุ่น
ข้อมูลทั่วไป
บทบาท: อากาศยานไอพ่นลำตัวกว้าง
ชาติกำเนิด: สหรัฐ
บริษัทผู้ผลิต: เครื่องบินพาณิชย์โบอิง
สถานะ: ในประจำการ
ผู้ใช้งานหลัก: เอมิเรตส์  ยูไนเต็ดแอร์ไลน์  กาตาร์แอร์เวย์  แอร์ฟรานซ์
จำนวนที่ผลิต: 1,738 ลำ (ณ เดือนสิงหาคม ค.ศ. 2024)
ประวัติ
สร้างเมื่อ: ค.ศ. 1993–ปัจจุบัน
เที่ยวบินแรก: 12 มิถุนายน ค.ศ. 1994
ให้บริการ: 7 มิถุนายน ค.ศ. 1995 กับยูไนเต็ดแอร์ไลน์
สายการผลิต: โบอิง 777เอ็กซ์
โบอิง 777 (อังกฤษ: Boeing 777) เป็นอากาศยานไอพ่นลำตัวกว้างที่ออกแบบและผลิตโดยเครื่องบินพาณิชย์โบอิง โดยเป็นอากาศยานสองเครื่องยนต์ที่มีขนาดใหญ่ที่สุดในโลกและอากาศยานลำตัวกว้างที่มีการผลิตมากที่สุด อากาศยานได้รับการออกแบบมาเพื่อเชื่อมช่องว่างระหว่างเครื่องบินลำตัวกว้างรุ่นอื่นๆ ของโบอิง ซึ่งคือโบอิง 767 และโบอิง 747 เครื่องบินที่ใหญ่ที่สุดที่โบอิงผลิต ณ ขณะนั้น และยังเป็นการทดแทนเครื่องบินดีซี-10 และแอล-1011 ที่เก่ากว่า ในขั้นตอนการพัฒนาอากาศยาน โบอิงได้รับความร่วมมือจากสายการบิน 8 แห่ง โดยได้เปิดตัวโครงการในเดือนตุลาคม ค.ศ. 1990 พร้อมรับคำสั่งซื้อจากยูไนเต็ดแอร์ไลน์ โบอิงได้เปิดตัวอากาศยานลำต้นแบบในเดือนเมษายน ค.ศ. 1994 และทำการบินในเดือนมิถุนายน โบอิง 777 เข้าประจำการกับครั้งแรกกับยูไนเต็ดแอร์ไลน์ในเดือนมิถุนายน ค.ศ. 1995 รุ่นที่มีพิสัยไกลกว่าเปิดตัวในปี 2000 และเข้าประจำการในปี 2004
โบอิง 777 สามารถรองรับการจัดเรียงที่นั่งสูงสุด 10 ที่นั่งต่อแถว และโดยทั่วไปมีความจุผู้โดยสารในการจัดเรียงที่นั่ง 3 ชั้นที่ 301 ถึง 368 ที่นั่งด้วยพิสัยการบินประมาณ 5,240 ถึง 8,555 ไมล์ทะเล [nmi] (9,700 ถึง 15,840 กิโลเมตร; 6,030 ถึง 9,840 ไมล์) อากาศยานโดดเด่นด้วยเครื่องยนต์เทอร์โบแฟนขนาดเส้นผ่านศูนย์กลางใหญ่ ล้อลงจอดหลักที่มีหกล้อต่อชุด หน้าตัดลำตัวอากาศยานแบบวงกลมเต็ม และปลายหางทรงใบพัด โบอิง 777 เป็นอากาศยานโดยสารลำแรกของโบอิงที่ใช้ระบบควบคุมแบบฟลายบายไวร์และใช้โครงสร้างแบบพอลิเมอร์เสริมคาร์บอนไฟเบอร์ในบริเวณท้ายลำ
โบอิง 777 รุ่นดั้งเดิมซึ่งมีน้ำหนักขึ้นบินสูงสุด 545,000–660,000 lb (247–299 t) นั้นผลิตขึ้นโดยมีความยาวลำตัวเครื่องบินสองแบบ ได้แก่ 777-200 รุ่นแรกซึ่งตามมาด้วยรุ่น -200อีอาร์ ซึ่งมีการเพิ่มพิสัยการบิน เปิดตัวในปี 1997 และรุ่น 777-300 ซึ่งมีเพิ่มพิสัยการบินมากขึ้น 33.25 ft (10.13 m) เปิดตัวในปี 1998 โบอิง 777 รุ่นคลาสสิกเหล่านี้ขับเคลื่อนด้วยเครื่องยนต์ เจเนอรัลอิเล็กทริก จีอี90, แพรตต์แอนด์วิตนีย์ พีดับเบิลยู4000 หรือ โรลส์-รอยซ์ เทรนต์ 800 ขนาด 77,200–98,000 lbf (343–436 kN) รุ่น 777-300อีอาร์ที่มีพิสัยการบินเพิ่มขึ้น มีน้ำหนักขึ้นบินสูงสุดที่ 700,000–775,000 lb (318–352 t) และเริ่มให้บริการในปี 2004 เครื่องบิน 777-200แอลอาร์ที่มีพิสัยการบินมากที่สุดเปิดตัวในปี 2006 และรุ่นบินขนส่งสินค้า 777เอฟ เปิดตัวในปี 2009 เครื่องบินรุ่นพิสัยการบินไกลขึ้นเหล่านี้ใช้เครื่องยนต์จีอี90 ขนาด 110,000–115,300 lbf (489–513 kN) ทั้งหมดและมี ปลายปีกแบบเรกที่ขยายออกไป ในเดือนพฤศจิกายน ค.ศ. 2013 โบอิงได้ประกาศโครงการพัฒนาโบอิง 777เอ็กซ์ ประกอบด้วยรุ่น -8 และ -9 โดยปีกของทั้งสองมีองค์ประกอบเป็นวัสดุคอมโพสิตพร้อมปลายปีกแบบพับได้ และเครื่องยนต์ เจเนอรัลอิเล็กทริก จีอี9เอ็กซ์
ณ ปี ค.ศ. 2024 เอมิเรตส์เป็นผู้ให้บริการรายใหญ่ที่สุดโดยมีประจำการ 142 ลำ โดย ณ เดือนตุลาคม ค.ศ. 2024 มีผู้ให้บริการอยู่ทั้งหมด 60 ราย และมีคำสั่งซื้อ 2,284 ลำในทุกรุ่น โดยส่งมอบแล้ว 1,738 ลำ ทำให้โบอิง 777 เป็นอากาศยานลำตัวกว้างที่ขายดีที่สุดในโลก โดยรุ่น -300อีอาร์เป็นรุ่นที่ขายดีที่สุดด้ายคำสั่งซื้อ 837 ลำและยอดส่งมอบ 832 ลำ เดิมโบอิง 777 แข่งขันโดยตรงกับแอร์บัส เอ340 และแมคดอนเนลล์ ดักลาส เอ็มดี-11 แต่ตั้งแต่ปี 2015 เป็นต้นมาส่วนมากจะแข่งขันกับแอร์บัส เอ350 และเอ330-900 ณ เดือนพฤษภาคม ค.ศ. 2024 โบอิง 777 ประสบอุบัติเหตุและอุบัติการณ์ทางการบินทั้งหมด 31 ครั้ง รวมเหตุการณ์อุบัติเหตุที่ตัวเครื่องไม่สามารถกลับมาให้บริการหรือซ่อมแซมได้ (hull loss) ห้าครั้งจากแปดครั้งที่ส่งผลให้มีผู้เสียชีวิตรวม 542 รายบนอากาศยานและอีกสามรายบนภาคพื้น